"М@триЦА" - Markaziy Osiyo yoshlari uchun maxsus TV dastur 
Rus tilidagi programma o’zbek, qozoq, qirg’iz, tojik va turkman tillariga tarjima qilinib, sun’iy yo’ldosh orqali efirga uzatiladi
“Matritsa” ko’rsatuvi, deya tushuntiradi prodyuser Vladimir Chsheglov, 13-25 oralig’idagi yoshlarga mo’ljallangan, ammo tomoshabinlar nafaqat turli avlod, balki soha va qatlam egalari. Boshlang’ich sinf o’quvchilaridan to’rtib, nafaqaxo’rlargacha... Internetga kira oladigan va kirishga qiziqqanlar uchun “Matritsa” qo’llanma sifatida xizmat qiladi. “Matritsa”ni ikki yosh talaba olib boradi. Shou to’rt bo’limdan iborat. Birinchi qismda internet olamidagi muhim yangiliklar yoritiladi. Axborot vositasi sifatida u yerda qanday o’zgarishlar bo’layotgani yoki biror bir yirik masala internetda qanday aks etayotgani tahlil qilinadi. Ikkinchi qismida esa “internet qahramonlari” haqida hikoya qilinadi. Internetdagi imkoniyatlardan foydalanib, muvaffaqiyat qozonayotgan, bilimli va kasb-hunarli bo’layotgan yoshlar o’z tajribalari bilan o’rtoqlashadi. Masalan, yangi biznes boshlayotganlar haqidagi reportajlarimizni sevib tomosha qilishadi, deydi prodyuser Vladimir Chsheglov. Uchinchi qismi yangi texnologiyalar xususida. Kompyuterlar va unga taalluqli texnologiyalar, foto- va boshqa apparatlarni qanday sotib olish va ularni to’g’ri qo’llash sirlari haqida. To’rtinchi qism esa internetdagi foydali va qiziqarli saytlar bilan tanishtiradi. Tomoshabinlar o’zlari yoqtirgan sahifalarning ustun tomonlarini aytib beradi. Ta’lim olish, ishlash va dam olish maqsadida qay saytlarga kirish mumkinligi haqida gap ketadi”. Xo’sh, “Matritsa”ni qanday tomosha qilsa bo’ladi? Internetda saytida istalgan paytda. Qozog’istonda kamida 19 mahalliy kanalda tomosha qilishadi. Qirg’izistonda Raketa TV, Tojikistonda uch kanal, sun’iy yo’ldosh orqali esa har kuni o’zbek, qozoq, turkman, qirg’iz va tojik tillarida ko’rish mumkin. Efir vaqtini ham “Matritsa” saytidan bilib olasiz. Bugun region yoshlari uchun ijtimoiy tarmoqlar, xususan “Odnoklassniki”, “Moi mir”, “V kontakte”, “Facebook” va “Twitter” singari ommabop tizimlar nafaqat ermak balki tashqi dunyoga darvoza. Lekin imkoniyat sizni emas, siz uni qidirishingiz kerak. Shu bois, deydi “Matritsa” ijodkorlari, yoshlar orasida qiziquvchanlik va intilishni targ’ib qilish har doimgidan ham muhim. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.